Steinkjer

Steinkjer er um 12.887 íbúa borg í Þrændalögum og höfuðstaður samnefnds sveitarfélags. Íbúar í sveitarfélaginu eru 24.004 (2022). Borgin er staðsett við ósa Steinkjer-ár og mynni árinnar Figga, norðaustarlega og innst í Þrándheimsfirði. Steinkjer er aðsetur sýslunefndar og ríkisstjóra og er þriðja stærsta þéttbýli Þrændalaga.

Samgöngur og atvinnulíf
E6-þjóðvegurinn liggur í gegnum bæinn og járnbrautarlínan Trønderbanen hefur endastöð sína þar. Nordlandsbanen hefur viðkomu í Steinkjer á leiðinni milli Þrándheims og Bodø. Frá Steinkjer ganga almenningsvagnar til Namsóss. Næsti nágrannabær í suðri er Levanger.

Atvinnulífið í borginni byggist að miklu leyti á landbúnaði, opinberri stjórnsýslu og hlutverki borgarinnar sem svæðisbundinnar verslunarmiðstöðvar. Timburfyrirtækið InnTre AS. er stór vinnustaður í Steinkjer og á stóra hluta svæðisins í Steinkjer. InnTre AS. er því mjög sýnilegt í borgarmyndinni. Mörg önnur fyrirtæki í Steinkjer starfa í timburiðnaðinum. Skanska Norge AS Husfabrikken framleiðir meðal annars viðareiningar sem eru notaðar við byggingu nýrra húsa. Í bænum má einnig finna fyrirtækið Steinkjer Kornsilo sem tekur á móti korni frá landbúnaði. Aðgangur að bæði E6, járnbraut og höfn gerir Steinkjer að samskiptamiðstöð og flutningamiðstöð fyrir stóra hluta Norður-Þrændalaga.

Háskólinn Nord-Universitet er með háskólasvæði í Steinkjer með námsbrautum í búfræði, vettvangsstjórnun, hagfræði og fjölmiðlafræði.

Framhaldsskólinn í Steinkjer er framhaldsskóli sveitarfélagsins við Guldbergaunet. Í skólanum eru um 1.100 nemendur og 240 starfsmenn. 

Saga
Steinkjer fékk kaupstaðarréttindi 7. maí 1857. 

Þann 15. ágúst 1900 brunnu 62 hús og 200 manns urðu heimilislausir. Borgin var endurbyggð í Art Nouveau-stíl.  

Dagana 21. og 22. apríl 1940 var borgin sprengd af þýskum flugvélum og aftur lögð í rúst. Þrír fjórðu hlutar bygginga skemmdust algjörlega. Eftir stríðið var borgin endurbyggð og einkennist í dag af eftirstríðsáraarkitektúr úr múrsteinum.

Steinkjer var höfuðstaður Norður-Þrændalaga áður en fylkin tvö í Þrændalögum voru sameinuð árið 2018.  

Flokkur:Bæir í Þrændalögum